કહે છે ને વિનાશ કાળે વિપરીત બુદ્ધિ! ખરેખર સમસ્યાનું મૂળ હતો મારો નબળો અભ્યાસ પણ મને થયું કે આ સમસ્યાનું મૂળ છે પ્રગતિપત્રક અને તેનો નિકાલ લાવવો જોઈએ. બીજે જ દિવસે શાળામાં વહેલી સવારે પહોંચી ગયો. હજુ અમારા આખા માળ પર કોઈ આવ્યું નહોતું. આસપાસ કોઈ સાક્ષી તો નથી ને તેની ખાત્રી કરીને હું સ્ટાફરૂમમાં ગયો અને મારૂ પ્રગતિપત્રક અને મારી આગળ-પાછળના બીજા વીસ-પચીસ પ્રગતિપત્રકો ને લઈને ફાડીને વગે કરી દીધા. ન રહેગા બાંસ, ન બજેગી બાંસુરી! જોકે તેનાથી ન તો મારું પરિણામ સુધર્યું કે ન તો મમ્મી-પપ્પાની નજરમાં ગુમાવેલી ઈજ્જત જરા પણ પાછી મળી.